CELEX: 32017D0419(01)
Language: mt
Date: 2017-04-18 00:00:00
Title: Deċiżjoni tal-Kummissjoni tat-18 ta’ April 2017 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015

19.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 122/4
            
         DEĊIŻJONI TAL-KUMMISSJONI
   tat-18 ta’ April 2017
   dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015 (1)
   
   (2017/C 122/04)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 210(2) u l-Artikolu 214(6) tiegħu,
   Billi:
   
               (1)
            
            
               Id-Deċiżjoni tal-Kumissjoni C(2015) 9500 final stabbilixxiet mekkaniżmu ta’ koordinazzjoni - il-Faċilità għar-Refuġjati fit-Turkija (“il-Faċilità”) - sabiex jgħin lit-Turkija tittratta l-ħtiġijiet immedjati umanitarji u ta’ żvilupp tar-refuġjati u tal-komunitajiet ospitanti tagħhom, kif ukoll dawk tal-awtoritajiet nazzjonali u lokali biex jiġġestixxu u jindirizzaw il-konsegwenzi tal-fluss ta’ dħul ta’ refuġjati. Il-Faċilità għandha l-għan li tikkoordina u tissimplifika l-azzjonijiet iffinanzjati mill-baġit tal-Unjoni u mill-kontribuzzjonijiet bilaterali tal-Istati Membri.
            
         
               (2)
            
            
               Ir-Rappreżentanti tal-Gvernijiet tal-Istati Membri, fil-Coreper tat-3 ta’ Frar 2016 qablu dwar “Fehim Komuni li jistabbilixxi qafas ta’ governanza u kundizzjonalità għall-Faċilità tar-Refuġjati fit-Turkija bejn l-Istati Membri tal-UE u l-Kummissjoni” (2) (minn hawn ‘il quddiem imsejjaħ “il-Fehim Komuni”), u dwar Mudell għal Ċertifikat ta’ Kontribuzzjoni li permezz tiegħu l-Istati Membri jimpenjaw ruħhom li jagħtu kontribuzzjonijiet tagħhom għall-Faċilità għar-Refuġjati għat-Turkija.
            
         
               (3)
            
            
               Fil-Coreper tat-3 ta’ Frar 2016 l-Istati Membri qablu li jneħħu r-referenzi dwar l-imgħax għall-kontribuzzjonijiet mogħtija tard kemm mill-abbozz tal-Fehim Komuni kif ukoll mill-abbozz tal-Mudell għal Ċertifikat ta’ Kontribuzzjoni. Id-Deċiżjoni tal-Kummissjoni C(2016) 855 emendat id-Deċiżjoni tal-Kummissjoni C(2015) 9500 final, sabiex din tallinja ruħha mal-Fehim Komuni.
            
         
               (4)
            
            
               Skont il-punt 2 tal-Fehim Komuni, il-Kummissjoni għandha tkun responsabbli għall-ġestjoni tal-kontribuzzjonijiet f’konformità mar-Regolament (UE, Euratom) Nru 966/2012 (3) u r-Regolament Delegat tal-Kummissjoni (UE) Nru 1268/2012 (4). Dan jinkludi dispożizzjonijiet biex jiġu stabbiliti l-ammonti riċevibbli (5) u dwar il-ħlas tal-imgħax (tard) ta’ inadempjenza (6).
            
         
               (5)
            
            
               L-Artikolu 83(1) tar-Regolament Delegat tal-Kummissjoni (UE) Nru 1268/2012 jipprevedi li kull ammont riċevibbli li ma jitħallasx sal-iskadenza indikata fin-nota ta’ debitu għandu jeħel imgħax, mingħajr preġudizzju għal kull dispożizzjoni speċifika li tirriżulta mill-applikazzjoni ta’ regolamenti speċifiċi għas-settur.
            
         
               (6)
            
            
               Il-kontribuzzjonijiet tal-Istati Membri għall-Faċilità tar-Refuġjati fit-Turkija huma volontarji, u għall-kuntrarju tar-riżorsi proprji, ma jikkorrispondux għal obbligu preeżistenti. Għalhekk mhuwiex xieraq li Stati Membri jintalbu jħallsu mgħax fuq il-kontribuzzjonijiet tagħhom għall-Faċilità tar-Refuġjati fit-Turkija li jitħallsu tard. Għaldaqstant, id-Deċiżjoni tal-Kummissjoni C(2015) 9500 jinħtieġ li tiġi emendata kif xieraq sabiex tiġi stabbilita deroga mill-Artikolu 83(1) tal-RAP.
            
         
               (7)
            
            
               Il-Kummissjoni se tkompli timmonitorja u tinforma lill-Kumitat tat-Tmexxija tal-Facilità dwar il-ħlas fil-ħin tal-kontribuzzjonijiet tal-Istati Membri lill-Faċilità tar-Refuġjati fit-Turkija li huwa essenzjali sabiex ikun żgurat l-ilħuq tal-għanijiet tagħha.
            
         
               (8)
            
            
               Din id-Deċiżjoni jinħtieġ li tapplika b’mod retroattiv mill-10 ta’ Frar 2016, id-data tal-adozzjoni tad-Deċiżjoni tal-Kummissjoni C(2016) 855, sabiex ikunu koperti l-kontribuzzjonijiet li diġà saru mill-Istati Membri,
            
         IDDEĊIDIET KIF ĠEJ:
   Artikolu 1
   Id-Deċiżjoni tal-Kummissjoni C(2015) 9500 hija emendata kif ġej:
   Fl-Artikolu 6, it-test li ġej jiżdied mal-paragrafu 3:
   
      “Mhux dovut imgħax fuq il-ħlas tard ta’ kontribuzzjoni għall-Faċilità tar-Refuġjati fit-Turkija minn Stat Membru.”
   
   Artikolu 2
   Din id-Deċiżjoni għandha tapplika mill-10 ta’ Frar 2016.
   
      Magħmul fi Brussell, it-18 ta’ April 2017.
      
         
            Għall-Kummissjoni
         
         Günther H. OETTINGER
         
            Membru tal-Kummissjoni
         
      
   
   
      (1)  Kif emendata bid-Deċiżjoni tal-Kummissjoni C(2016) 855 final.
   
      (2)  Ara d-dok. COMBUD 49/1/16 REV1
   
      (3)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
   
      (4)  Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).
   
      (5)  L-Artikolu 78 tar-Regolament (UE, Euratom) Nru 966/2012 u l-Artikolu 81 tar-Regolament Delegat tal-Kummissjoni (UE) Nru 1268/2012
   
      (6)  L-Artikolu 83 tar-Regolament Delegat tal-Kummissjoni (UE) Nru 1268/2012